Debate: This is Europe - Debate with the Prime Minister of Bulgaria, Nikolay Denkov
Date: WEDNESDAY, 22 NOVEMBER 2023
Speaker: Angel Dzhambazki
Political group: ECR
Country: Germany
Language: BG

Г-н Министър-председател, започнахте встъплението си с кратки исторически препратки, които обаче от моя гледна точка бяха доста, доста частични. Нека Ви напомня, че около днешните дати в годините назад се случва и Ньойският диктат и незаконната окупация на западните български покрайнини, черната граница, които стават със съгласието на държавата Франция, на която Вие благодарите днес. С мълчаливото съгласие, нарушаване на договори, разделяне на селища, гонене на хора, единствено, намесата на президента Уилсън спасява българската нация от разделение. Това също трябва да се помни, трябва да се казва специално тук, в Страсбург, защото никой не печели от частичното цитиране на историята.  Моето впечатление, г-н Министър-председател, е, че сгрешихте с епитафията на президента Кенеди на неговата надгробна плоча. Казахте, трябва да видим какво правим ние за Европа, за Европейския съюз. Вие сте български министър-председател, а не високопоставен европейски чиновник. Вие трябва да се питате какво прави българското правителство за българските граждани. Всяка сутрин пред огледалото това трябва да се питате, защото българските граждани са Вашите началници и работодатели, а не европейските бюрократи. Това са важните неща. Иначе казахте, че виждате бели балони, че виждате красиви шарени хвърчила и шарени балони, бели гълъби. Сигурно обаче българските граждани виждат високи цени на горива, на транспорт и т.н. Това е защото България не е в Шенген, а България не е в Шенген, г-н Денков, защото икономическите интереси на част от европейските държави пречат, те са икономически. България е изпълнила всички свои задължения, обаче някакви хора изпълняват икономическите си интереси и това трябва да им казвате Вие. Вие сте министър-председателят. Вие трябва да казвате в Европейския съвет, не може заради вашите икономически интереси българските граждани да страдат. Не може да има високи цени, не може българите да стоят отвънка. Не може да сме втора ръка хора. Не може. Това не е европейско, това не е европейско и не е редно. Всичко останало е лицемерие. Всичко останало е двоен стандарт. Не можем да си позволяваме това нещо. Вие не сте представител на туристическа фирма. Вие сте министър-председателят. Трябва да тропнете по масата и да им говорите важно на тези хора, те да Ви разбират.  Цитирахте също така нашата подкрепа за Украйна. Тя е важна и трябва да я има, разбира се. Но когато ние оказваме подкрепа на хора в беда и в нужда, Вие трябва да изисквате подкрепата на тези хора за Македония, за българската кауза в Македония. Защото не споменахте нито дума за репресиите, за насилието, за отказването на правото на самоопределение. Колега Сежурне, говорите как ще ни подкрепяте, но и във Вашата група има хора, които се правят, че не виждат насилието над българите в Македония. Обяснете им го. Те са във Вашата група. Вие кандидатствате за Renew. Там ще ви  бъдат началници ДПС, те в България са Ви началници и тук ще Ви бъдат началници. Няма лошо. Така сте си го избрали и така сте си го подредили. Не, това не е някакъв проблем особено, но все пак им кажете, има насилие над българите в Македония. Това не е европейско. Правото на самоопределение, правото на национално самочувствие, правото на национално достойнство – това са европейски ценности, европейските ценности. Зад Вас стоят Ваши дипломати. Кажете им, когато защитават тези дела в Страсбург, да бъдат по-активни, да защитават наистина българската кауза. Защото това са важните неща.  А! Западните покрайнини, говорихме за окупацията, за Ньойския диктат. Там има един поет, Иван Николов се казва. Този месец на осми, на Архангеловден, на деня на окупацията, на Косово бяха сръбските власти и цивилни полицаи при поет. Претърсват го. Обадете му се, вижте този човек, окажете му подкрепа. Неговото право на самоопределение е нарушено от сръбската власт, пробелградска, прокремълска. Това става и в Македония, това се отказва на българите и това не може да продължава по същия начин.  За Шенген, говорихме го вече. Щяхте да проверявате субсидиите, ами проверете ги, селскостопанските. Разликата в субсидиите е това, което прави българските земеделски производители по-бедни, по-неконкурентоспособни. Това трябва да се провери и това трябва да се постави тук. Това трябва да бъде обсъдено и трябва да бъде поставено в дневния ред. Превозвачите, отново говорихте много за това какво се случва в международна обстановка в Чад, в Мали и в Буркина Фасо. Това са важни неща, но според мен дневният ред на българския министър-председател и фокус трябва да бъде върху интересите на българските граждани и как те, българските граждани, да имат достъп до единния пазар, до пътуването, до европейските перспективи и хоризонти, а не да бъдат гражданите втора ръка.  Така че в личен план Ви желая крепко здраве, но в политически ще Ви трябва много твърдост, много кураж, много характер и много политически гръбнак, за да отстоявате българският интерес. Българският интерес на форматите, на които трябва да го представлявате и трябва да го устоявате.